Studentski kapelan don Damir Stojić održao je na Jarunu predavanje na temu pornografije, piše Hrvatska katolička mreža.

Don Stojić je o pornografiji govorio kao o “mračnoj tajni” kroz dva predavanja. Tijekom prvog predavanja o ovoj temi, predstavio je mitove vezane uz ovu, kako je on naziva, “novu ovisnost” te okupljenima govorio o tome što Crkva govori o temi pornografije.

- Želim da znamo zašto je pornografija loša kad izađemo iz ove dvorane, rekao je don Stojić i potom rekao da svi znamo barem jedan razlog protiv pornografije, iako su na kraju to samo posljedice. Potom je kao primjer navedena jedna prilično neuvjerljiva priča.

- Poznajem jednu ženu koja je kao djevojka uhvatila svojeg oca kako gleda pornografiju. Na licu mjesta je od šoka izgubila menstruaciju i nikad ju nije dobila nazad. Tvoj grijeh utječe na druge iako oni to ne znaju, a kad saznaju to je strašno.

Stojić je istaknuo da pornografija nije loša zbog seksa, golotinje i seksualnog nagona.

- Neki misle da je pornografija loša zato što je seks nešto prljavo, da je seksualna čežnja grešna, da je golotinja loša. Ako ti kao kršćanin to misliš, onda ti imaš izopačen pogled na kršćanstvo i nikada nisi otvorio Bibliju - rekao je don Stojić i podsjetio okupljene da u Knjizi Postanka čitamo kako čovjek dobiva zapovijed “plodite se i množite” i da od čovjekova tijela Bog stvara ženu, a njih dvoje u rajskom vrtu bijahu goli bez stida.

- Ljudi gledaju pornografiju, ne zato što žele poniziti drugu osobu, već zato što su jadni i slabi. Bojim se da ljudi traže jedno autentično dobro, ali na krivi način. Ono što tražimo u pornografiji su intima, zajedništvo i zabava, sve autentične i dobre stvari, ali ih tražimo na krivi način - rekao je don Damir Stojić.